SL Uradni list Evropske unije C 75/13

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 75/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„COPPIA FERRARESE“

ES št.: IT-PGI-0105-0120-30.08.2007

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda —  geografsko območje —  dokazilo o poreklu — metoda pridobivanja —  povezanost —  označevanje —  nacionalne zahteve —  drugo (navedite)

2. Vrsta spremembe:

— sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

V členu 7 o značilnostih proizvoda ob dajanju na trg je bila največja vsebnost vlage za različne velikosti povečana na največ 19 %, ker je bilo ugotovljeno, da je vsebnost vlage večjih ZGO „Coppia Ferrarese“ večja od zdaj določene vsebnosti. Poleg tega je bilo zaradi lažjega preverjanja določeno, da je treba vsebnost vlage meriti v konici roga („crostino“).

3.2 Metoda pridobivanja:

Sprememba zadeva predvsem surovine, ki jih je treba uporabiti za proizvodnjo ZGO. Člen 4 veljavne specifikacije določa, da se morata uporabiti kvasec starter („lievito madre“) in kvas, za katerega pa niso navedene nobene podrobnosti. Zaradi jasnosti se je zdelo primerno opredeliti, da je treba uporabiti pivski kvas, da bi se preprečila uporaba „nenaravnega“ kvasa.

Prav tako je v členu 4 na koncu seznama sestavin prepovedana uporaba aditivov pri peki kruha, da bi se preprečil vnos proizvodov, ki niso določeni v specifikaciji, v testo in s tem poslabšanje kakovosti proizvoda.

Poleg tega so bili namesto natančnih številk določeni razponi razmerij med svinjsko mastjo in moko ter ekstra deviškim olivnim oljem in moko, ker je to primernejše za proizvodnjo v okviru pekarske obrti, pri kateri se sestavine ne tehtajo vedno do grama natančno.

V členu 5 so natančneje navedene značilnosti moke za izdelavo kvasca starterja (v veljavni specifikaciji niso natančno določene), pri čemer je določeno, da mora biti moka „zelo krepka in imeti visoko vsebnost glutena“, in so opredeljeni razponi zadevnih vrednosti.

ENOTNI DOKUMENT

UREDBA SVETA (ES) št. 510/2006

„COPPIA FERRARESE“

ES št.: IT-PGI-0105-0120-30.08.2007

ZGO ( X ) ZOP ( )

1. Ime:

„Coppia Ferrarese“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke:

„Coppia Ferrarese“ je narejen iz dveh kosov testa, ki sta na sredini združena z enim trakom. Konci obeh kosov se nato zvijejo navzven, tako da nastanejo štirje rogovi, katerih konice se imenujejo „crostini“. Proizvod je zlate barve s skoraj belimi progami, kjer je testo zvito. Ima močan, privlačen vonj in značilen okus.

Vsak kos tehta med 80 g in 250 g, pri čemer mora biti vsebnost vlage, ki jo je treba meriti v konicah rogov („crostini“), med 12 % in 19 %, odvisno od velikosti proizvoda.

3.3 Surovine (samo za predelane proizvode):

Surovine za ZGO „Coppia Ferrarese“ so navadna pšenična moka tipa „0“, voda, čista svinjska mast, ekstra deviško olivno olje, naravni kvasec starter („lievito di madre“), pivski kvas, kuhinjska sol in slad ali izvleček sladu. Uporaba aditivov pri peki kruha ni dovoljena.

V skladu z zakonom št. 580/67 mora imeti navadna pšenična moka tipa „0“ naslednje značilnosti:

— najvišja vsebnost vlage: 14,50 %;

— kot delež suhe snovi: — pepel: največ 0,65 %; — celuloza: največ 0,20 %; — suhi gluten: najmanj 9 %.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze proizvodnje kruha, tj. od gnetenja, oblikovanja in vzhajanja do peke, morajo potekati na geografskem območju iz 4. točke, ker se kruhu v tej fazi zagotovi njegova značilna oblika.

Tudi priprava kvasca starterja, na katerega glede na to, da gre za živi organizem, vpliva kraj proizvodnje, mora potekati na opredeljenem geografskem območju.

3.6 Posebna pravila za rezanje, ribanje, pakiranje itn.:

Kruh je treba dati v prodajo v 24 urah od proizvodnje, pri čemer se v nobeni fazi proizvodnje ne sme zamrzniti ali globoko zamrzniti ali izpostaviti katerim koli drugim postopkom konzerviranja.

Kruh se lahko da na trg po več kot 24 urah od proizvodnje, če lahko embalaža, v katero je zapakiran, zagotovi popolno shranjevanje brez uporabe konzervansov in aditivov.

Proizvajalci morajo vsak kos označiti z razpoznavnim logotipom, da ga je mogoče ločiti od ostalih vrst kruha.

3.7 Posebna pravila za označevanje:

Če se proizvod „Coppia Ferrarese“ prodaja v embalaži, morajo biti na njej navedene vse informacije o proizvodu, vključno s seznamom značilnih sestavin in razpoznavnim logotipom.

Logotip sestavlja podoba dveh svetlo rumenih kosov kruha v modrem kvadratu. V zgornjem delu kvadrata je na črni podlagi z belimi črkami napisana beseda „coppia“, v spodnjem delu pa je prav tako na črni podlagi z belimi črkami napisano „ferrarese I.G.P.“.

Z zaščiteno geografsko označbo „Coppia Ferrarese“ se ne sme uporabljati noben drug opis ali besedilo, vključno s pridevniki, kot so „extra“, „fine“, „selezionato“, „superiore“ in podobni opisi.

Uporaba imen, trgovskih znamk in zasebnih logotipov je dovoljena, če ne vključujejo hvaljenja in ne zavajajo kupca.

4. Kratka opredelitev geografskega območja:

Območje proizvodnje „Coppia Ferrarese“ je celotna pokrajina Ferrara.

5. Povezanost z geografskim območjem:

5.1 Posebnosti geografskega območja:

„Coppia Ferrarese“ je sestavni del kulture in zgodovine mesta Ferrara. Že leta 1287, ko so bile tudi s statutom skupnosti uradno določene že dolgo uveljavljene prakse, je bilo pekom naročeno oblikovanje kruha z zavihki („orletti“). Iz tega so se pozneje razvile vrste kruha „ritorto“ (zvit kruh), ki so neposredni predhodniki klasičnega proizvoda „Coppia Ferrarese“.

V skladu s statutom je moral biti kruh vedno označen z znamko peka, medtem ko se njegova teža med temeljito peko ni smela zmanjšati. Besedilo je določalo tudi kazni za peke, ki niso dosledno upoštevali predpisov. Danes je v pokrajini Ferrara približno 330 pekov, ki proizvajajo ta kruh. Celotna dnevna proizvodnja teh družinskih podjetij je približno 500 kvintalov svežega kruha, katerega 60 % predstavlja proizvod „Coppia Ferrarese“. Ti peki so usposobljeni obrtniki, ki že od svojega vajeništva dolga leta delajo v pekarni, razvijajo svoje znanje in spretnosti, se učijo in usvajajo tehnike izdelave kruha s kvascem starterjem, pri čemer kakovost tega proizvoda, ki je z leti ostala nespremenjena, temelji prav na njihovi predanosti.

Zaradi vode in vlažnosti zraka, nesporne spretnosti in strokovnosti pekov obrtnikov in uporabe kvasca starterja se je z leti kakovost proizvoda ohranila in je enaka po vsej pokrajini.

Med metodami priprave kvasca starterja peki iz pokrajine Ferrara tradicionalno najpogosteje uporabljajo tisto metodo, pri kateri se 150 g grozdnega soka (ki se pridobi s stiskanjem grozdja) za 48 ur postavi na sobno temperaturo, da se lahko začne fermentacija. Potem se doda 500 g „krepke“ moke W350 in dovolj vode, da se vsebnost tekočine poveča do 50 % količine. Mešanica se nato ročno pregnete in oblikuje v kepo, ki se pusti vzhajati 36 do 48 ur. Potem se doda 500 g moke in 250 ml vode in testo se ponovno pregnete. Ko je testo vzhajalo 36 ur, se doda 1 000 g moke in 500 ml vode, testo se pregnete in pusti vzhajati dodatnih 24 ur. V naslednji fazi se doda 1 500 g moke in 1 l vode, testo se spet pregnete in pusti vzhajati 12 ur.

Za pripravo kvasca starterja je potrebnih 15 do 20 dni, odvisno od letnega časa, pri čemer pozimi traja nekaj dni več kot poleti.

V drugi polovici proizvodnega postopka se kvasec starter gnete strojno, ker postane zelo čvrst, zaradi česar je ročno gnetenje težko in naporno.

Po 4 do 5 urah vzhajanja je kvasec starter pripravljen za uporabo pri peki kruha.

5.2 Posebnosti proizvoda:

Proizvod „Coppia Ferrarese“ je poseben zaradi svoje značilne oblike s štirimi rogovi, narejene iz dveh kosov testa, ki se oblikujeta ločeno, potem pa ju peki obrtniki ročno združijo.

Priprava kvasca starterja, opisana v 5.1. točki, zagotavlja edinstveno, živo vzhajanje, ki vključuje mlečno in ocetno kislino, zaradi česar je testo prožno in kislo.

Zaradi te povsem naravne metode z uporabo kvasca starterja je kruh lažje prebavljiv.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Značilnosti proizvoda so tesno povezane z okoljskimi pogoji.

Glavna povezanost z območjem porekla je uporaba kvasca starterja, ki ga v pekarnah pripravijo peki sami. Značilnosti kruha so zelo tesno povezane s podnebjem območja proizvodnje.

Uporaba kvasca starterja zagotavlja edinstveno, živo vzhajanje, ki vključuje mlečno in ocetno kislino, kar daje testu zadostno prožnost in kislost, ki sta potrebni, da se lahko testo oblikuje v značilno obliko. Te izvirne različice „pane ritorto“ (zvit kruh) so bile zelo cenjene, pri čemer je mogoče najti njihove opise, na primer v evidencah o razkošnih banketih na renesančnem dvoru d’Este. Veliko dokumentov in besedil priča o vlogi proizvoda „Coppia Ferrarese“ v zgodovini mesta, pri čemer se pogosto povezuje z življenjem revnih ali z določenim zgodovinskim obdobjem.

Usposobljenost pekov obrtnikov za pripravo proizvoda „Coppia Ferrarese“ v njegovi značilni obliki temelji na večletnem utrjevanju teh praks. Tudi danes je mogoče proizvod „Coppia Ferrarese“ takoj prepoznati po njegovi obliki.

Sklic na objavo specifikacije:

(člen 5(7) Uredbe (ES) št. 510/2006)

Ministrstvo je uvedlo nacionalni postopek ugovora za predlog spremembe zaščitene geografske označbe „Coppia Ferrarese“ v Uradnem listu Italijanske republike št. 75 z dne 30. marca 2007.

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 93, 31.3.2006, str. 12.